Der venter spillerne fra Støvring Håndbold en stor aften i Arena Himmerland. De normale modstandere fra serie 1 og 3. division er skiftet ud med ligamodstand, når Holstebro Håndbold og Bjerringbro Silkeborg kommer på besøg i pokalturneringen.

For Victor Eliassen fra Støvring er disse dage fyldt med terminsprøver og forberedelse til selvsamme prøver, mens lillesøster Julie Eliassen passer sin undervisning i 1.g. Men for begge søskende er gymnasiehverdagen skubbet lidt mentalt i baggrunden til fordel for det, der venter dem tirsdag aften. - Det er nok mest kampen, jeg tænker på i de her dage, siger Julie Eliassen. Og storebror Victor er helt enig. - Jo tættere, vi kommer på kampen, jo mere fylder den i hovedet, fordi det er så spændende. Men jeg skal jo lige have styr på de terminsprøver også, siger han. Søskendeparret spiller begge for Støvring Håndbold, Julie for damernes serie 1-hold, mens Victor og herreholdet spiller i 3. division. Og kampene, som begge hold skal spille tirsdag aften, er ganske rigtigt noget ud over det sædvanlige. I pokalturneringen, Santander Cup, har begge hold nemlig trukket modstandere fra håndboldligaen. Damerne får fornøjelsen af Holstebro Håndbold, mens herrerne skal op imod Bjerringbro-Silkeborg. - Det er crazy, at man får lov at spille mod nogle af de største, og det glæder jeg mig sindssygt meget til, siger Victor Eliassen. Begge søskende er egentlig stadig ungdomsspillere, men spiller fast på Støvrings seniorhold. Nu skal de altså se etablerede professionelle i øjnene. - Det er lidt nervepirrende, fordi der er så stor niveauforskel. Vi spiller jo fire rækker under dem. Det er også vildt at tænke på, at jeg bare er gymnasieelev, og at hele deres liv er håndbold, siger Julie Eliassen. Ny hjemmebane i aften Normalt er Støvringhallen hjemmebane for byens håndboldklub, men i dagens anledning er hjemmebanen flyttet til Arena Himmerland, hvor der er flere og bedre omklædningsfaciliteter, og hvor der også er plads til 300 tilskuere, det er tre gange så mange som i Støvringhallen. Bestyrelsesmedlem i Støvring Håndbold - og far til de to unge håndboldspillere - Morten Eliassen, håber på fulde tribuner, og han glæder sig til en håndboldaften, som hele Støvring forhåbentlig sent vil glemme. - Det bliver en stor oplevelse for vores spillere. Det er jo en kamp, som vi ikke ser hvert år i vores regi. Vi er en breddeklub, og vores hold spiller noget under det niveau, som de skal møde i aften. Så det skal være en oplevelse for vores spillere og for hele Støvring, siger Morten Eliassen. Damerne skal i aktion mod Holstebro klokken 18.15, mens herrerne løber på banen mod Bjerringbro-Silkeborg klokken 20.15. Selv om de vil kæmpe en vis legemsdel ud af deres håndboldshorts, tør de unge spillere ikke at love en decideret pokaloverraskelse. - Holstebro ligger jo i bunden af ligaen, men jeg tror ikke på, at vi kan slå dem. Vores hold er godt, men jeg er ikke sikker på, at vi er gode nok til at vinde over et ligahold, siger Julie Eliassen, og storebror stemmer i. - Jeg håber, vi kan drille dem lidt, så det ikke bliver en walk-over. Vi vil i hvert fald give dem kamp til stregen, selv om vi godt ved, at de har lidt bedre kort på hånden, siger Victor Eliassen.